राज्य में जिन-जिन किसानों ने आत्महत्या की है, उनके खेतों की मिट्टी को लेकर मध्यप्रदेश किसान कांग्रेस एक महीने तक किसान कलश यात्रा निकालेगी। मंदसौर जिले के पिपलिया में किसान आंदोलन के सालभर पूरे होने पर छह जून को वहां यात्रा संपन्न् होगी। यात्रा में एकत्रित मिट्टी के कुछ हिस्से को नदी में विसर्जित किया जाएगा व कुछ हिस्से से दिवंगत किसानों की स्मृति में पिपलिया मंडी में स्मारक जैसा प्रतीकात्मक निर्माण किया जाएगा। किसान कांग्रेस के प्रदेश अध्यक्ष दिनेश गुर्जर ने बताया कि भोपाल के खेजड़ा गांव के किसान पप्पू मीणा के खेत की मिट्टी को लेकर जिले के कार्यकर्ता पांच मई को करोंद पर एकत्रित होंगे। उस मिट्टी को एक कलश में भरने के बाद रथ में लेकर यात्रा भोपाल से रवाना होगी। इसके पहले कलश यात्रा की शुरुआत पीसीसी से होगी। यह यात्रा प्रदेश के विभिन्न् अंचलों में पहुंचेगी, जहां आत्महत्या करने वाले किसानों के खेतों की मिट्टी का कलश में लेकर आगे बढ़ती रहेगी।